คลังมั่นใจแก้กม.สลากช่วยทำให้ราคามีความเหมาะสม
รมช.คลังมั่นใจการแก้ไข พรบ.สลากฯ ทำให้ราคามีสภาพที่เหมาะสม ย้ำผู้รับโควตานำไปขายต่อเจอเรียกคืนแน่
11 พ.ค. 2558

รมช.คลังมั่นใจการแก้ไข พรบ.สลากฯ ทำให้ราคามีสภาพที่เหมาะสม ย้ำผู้รับโควตานำไปขายต่อเจอเรียกคืนแน่
เมื่อวันที่ 11 พ.ค. คณะกรรมาธิการสังคม กิจการเด็ก เยาวชน สตรี ผู้สูงอายุ คนพิการ และผู้ด้อยโอกาส ร่วมกับ กมธ. เศรษฐกิจการเงินและการคลัง สภานิติบัญญัติแห่งชาติจัดสัมมนา "แก้กฎหมายสลาก : โอกาสและความท้าท้ายสู่การปฏิรูปสลากเพื่อสังคม" โดย นายวิสุทธิ์ ศรีสุพรรณ รมช. คลัง กล่าวว่า ปัญหาขายสลากกินแบ่งเกินราคานั้น ทางกระทรวงไม่ได้นิ่งนอนใจในการแก้ปัญหา แต่ที่ผ่านมาติดขัดเรื่องข้อกฎหมาย โดยในขณะนี้ ได้มีการแก้ไข พรบ. สำนักงานสลากกินแบ่งรัฐบาล ซึ่งคณะรัฐมนตรี (ครม.) ได้มีมติเห็นชอบไปแล้วเมื่อวันที่ 10 พ.ค. คาดว่าจะเข้า สนช. เร็วๆ นี้ โดยร่าง พรบ. ดังกล่าว จะทำให้ราคาสลากมีสภาพที่เหมาะสมกับสภาพในปัจจุบัน 
นอกจากนี้ได้มีการเพิ่มบทลงโทษผู้ที่จำหน่ายสลากให้แก่ผู้ที่อายุต่ำกว่า 20 ปี รวมทั้งการขายสลากในสถานศึกษา โดยมีโทษจำคุกไม่เกิน 1 เดือน ปรับไม่เกิน 1 หมื่นบาท ส่วนข้อกังวลเรื่องการตั้งกองทุน ที่อาจจะนำไปใช้ประโยชน์แอบแฝง ในประเด็นนี้จะมีการกำหนดเพดาน โดยเงินส่วนที่เกินมาจากเพดานที่กำหนดไว้ จะส่งคืนคลังเพื่อเป็นเงินของแผ่นดิน ยืนยันว่า เราจะมีการควบคุมและตรวจสอบที่ชัดเจนขึ้น อย่างไรก็ตามในส่วนของผู้จำหน่ายนั้นจะมีการปรับสัดส่วนให้เหมาะสม
"ขอร้องไปยังผู้ที่มารับสลากให้นำไปจำหน่ายเอง อย่านำไปจัดสรรให้คนอื่น เพราะไม่เช่นนั้นปัญหาก็จะกลับมาอีก และหากเป็นเช่นนั้น เราก็คงจะต้องมีมาตรการในการเรียกคืนโควตาต่อไป"นายวิสุทธิ์กล่าว
นายวิสุทธิ์ กล่าวถึงแนวทางในการแก้ไขปัญหาราคาสลาก ว่า ประเด็นสำคัญที่มีความกังวลในขณะนี้ คือ ความสามารถในการรวบรวมสลาก ซึ่งถ้ามีการกำหนดกลไกที่มีประสิทธิภาพก็จะสามารถควบคุมราคาให้เป็นไปตามที่กำหนดได้ แต่ที่ผ่านมาพบว่า ผู้ที่ได้โควตาน้อยมีการไปรวมผู้ค้ารายใหญ่เพื่อมารับสลากแล้วนำไปขายต่อ ซึ่งต่อจากนี้จะมีการไปพูดคุยทำความเข้าใจในการจัดสรรหาโควตาในสัดส่วนที่เหมาะสม โดยรูปแบบจะเริ่มที่การพูดคุยก่อน และจะใช้ยาแรงไปตามลำดับ 
นอกจากนี้ส่วนตัวเห็นว่า ภารกิจที่บอร์ดกองสลากจะต้องเร่งดำเนินการ คือ ต้องเร่งเรียกคณะกรรมการประชุมเพื่อกำหนดแนวทางให้เป็นไปตามนโยบายรัฐบาล อย่างไรก็ตามคาดว่า ในงวดวันที่ 16 มิ.ย.นี้ จะสามารถจำหน่ายสลากได้ในราคา 80 บาท
ด้าน พล.ต.ฉลองรัฐ นาคอาทิตย์ ผอ. สำนักงานสลากกินแบ่งรัฐบาล กล่าวว่า กฎหมายเดิมมีความรัดกุมทำให้กิจการสลากไม่มีรั่วไหล แต่สิ่งที่เป็นปัญหา คือ สิ่งที่อยู่นอกเหนือ พ.ร.บ.ที่มีผลทำให้เกิดการบิดเบือนราคา ผู้ค้าบางรายที่ได้โควตานำสลากไปค้าทำกำไร ดังนั้นร่าง พ.ร.บ.ฉบับใหม่นี้ จะปรับปรุงบทบัญญัติของ พ.ร.บ.ปี 2517 ให้ดีขึ้น โดยจะมีกองทุนเพื่อแก้ไขปัญหาราคาสลาก เพื่อแก้ปัญหาสลากเกินราคา ทั้งนี้ยืนยันว่า ทางสำนักงานฯ จะพยายามจัดสรรสลากให้มีการกระจายในสัดส่วนที่เหมาะสม
ขณะที่นายมณเฑียร บุญตัน สมาชิก สนช.ในฐานะรองประธาน กมธ.สังคมฯ กล่าวว่า การแก้ปัญหาราคาสลาก จะต้องมีการปรับโครงสร้างโดยแยกอำนาจการกำกับนโยบายกับกิจการกองสลากออกจากกัน โดยให้กิจการกองสลากเป็นกิจการสังคม ที่ผ่านมาพบว่า โควตาการรับสลาก 70% เป็นการดำเนินธุรกิจ โดยนักลงทุนขาใหญ่ที่เข้ามาลงทุนเพื่อแสวงหากำไร ขณะที่ผู้ค้ารายเล็กๆ ก็ต้องเข้าหานักลงทุนรายใหญ่เหล่านี้ จึงเห็นว่า ถ้าคนที่รัฐบาลต้องการช่วยเหลือคนพิการ เหตุใดจึงไม่จัดสรรโควตาให้กลุ่มคนเหล่านี้ในสัดส่วนที่เพียงพอ